Ego G. decanus cum capitulo Eduensi notum facimus universis presentes litteras inspecturis, quod nos concessimus Odoni de Suliaco presbitero concanonico nostro, pro salute ipsius, quamdiu vixerit, missam conventualem de sancta Trinitate in ante vigiliam sancti Pauli in ecclesia nostra celebrandam annuatim, ad quam nos tenemur distribuere viginti solidos inter illos tantum qui presentes fuerint. Verumtamen dedit in elemosinam ecclesie nostre viginti libras. Concessimus etiam eidem quod post decessum ipsius, anniversarium ejusdem singulis annis in novem lectionibus et distributione sex nummorum in perpetuum faciemus. Istius vero distributionis fiet medietas ad vigilias et altera medietas ad missam. Et ut hoc ratum habeatur, de communi assensu capituli, presentes litteras sigilli nostri munimine fecimus roborari. Actum anno gracie Mº CCº XVIIº, IIIº idus Ianuarii.